DA Den Europæiske Unions Tidende CE 88/452

(2004/C 88 E/0463)

SKRIFTLIG FORESPØRGSEL E-3147/03

af Ilda Figueiredo (GUE/NGL) til Kommissionen

(23. oktober 2003)

Om: Israels seneste optrapning af volden i Mellemøsten

Under et besøg i Palæstina sammen med andre parlamentsmedlemmer kunne jeg konstatere, at de israelske myndigheder trods kritik og protester fortsætter med:

— etablering af bosættelser på Vestbredden, den militære besættelse, ødelæggelse af infrastrukturer (hvoraf flere er opført med støtte fra Fællesskabet), landbrug, boliger og andre faciliteter

— gennemførelse af selektive drab og konstante overtrædelser af det palæstinensiske folks mest elementære rettigheder under udøvelse af decideret statsterrorisme

— opførelsen af en helt uacceptabel mur, om hvilken FN's særlige udsending for menneskerettighederne i de besatte palæstinensiske områder udtaler, »at det er på tide at fordømme denne mur som et udtryk for ulovlig anneksion, ligesom Israels anneksion af Østjerusalem og af Golanhøjderne er blevet fordømt«.

Samtidig optrapper Israel sin militære aggression, og Syrien er blevet angrebet for første gang siden 1974.

I denne situation er det ikke tilstrækkeligt at udtrykke »bekymring«, og det er i langt mindre grad acceptabelt, som USA gør det, at anse Israel og Palæstina for at være ansvarlige i samme grad, så man sammenblander angriberen og den angrebne, eller at stille kyniske krav om, at de palæstinensiske myndigheder skal føre kontrol med terrorhandlingerne, samtidig med at Israel tilintetgør alle deres midler til at gøre dette.

Kommissionen bedes, bl.a. på baggrund af de gentagne appeller fra de palæstinensiske myndigheder, besvare følgende spørgsmål:

— hvilke initiativer vil den tage for at sikre, at FN's resolutioner om Mellemøsten gennemføres?

— mener den ikke, at meget taler for at suspendere »Euro-Middelhavsassocieringsaftalen mellem EU og Israel«, således som der blev anmodet om i EP's beslutning om situationen i Mellemøsten af 10. april 2002?

Svar afgivet på Kommissionens vegne af Christopher Patten

(4. december 2003)

EU bekræfter Israels uigenkaldelige ret til at leve i fred og sikkerhed inden for internationalt anerkendte grænser. EU fortsætter med at appellere til Den Palæstinensiske Myndighed, som det legitime myndighedsorgan i de palæstinensiske territorier, om at gøre alt, hvad der er i dens magt for at forhindre terrorhandlinger, retsforfølge alle gerningsmænd og optrevle alle terroristnet. Samtidig opfordrer EU til, at der bliver oprettet en demokratisk og levedygtig suveræn palæstinensisk stat. EU's stats- og regeringschefer har tilsluttet sig køreplanen for området og har på linje med forslagene i planen og relevante FN-resolutioner om sagen gentagne gange opfordret Israel til at trække alle militær- og besættelsesstyrker tilbage, ophøre med udenretslige henrettelser, ændre det planlagte forløb for sikkerhedsmuren, ophæve blokader og andre restriktioner, der er påført det palæstinensiske folk, rømme bosætterudposter og fastfryse enhver form for udvidelse af bosættelserne.

Hvad angår spørgsmålet om man bør suspendere associeringsaftalen med Israel, erkender Kommissionen, at de, der mener, at tingene har udviklet sig fra dårligt til værre i de sidste tre år, kan føle stor frustration. Alt i alt er det imidlertid Kommissionens opfattelse, som også er afspejlet i de synspunkter, der kom frem på EU-udenrigsministrenes møde i Rådet angående eksterne forbindelser, at en suspension af aftalen på nuværende stadium vil gøre de israelske myndigheder endnu mindre modtagelige for det internationale samfunds bestræbelser for at fremme en varig løsning af problemet.